FI Euroopan unionin virallinen lehti C 88/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 88/02)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”SKALICKÝ TRDELNÍK”

EY nro: SK/PGI/005/0489/09.08.2005

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úrad priemyselného vlastníctva Slovenskej republiky Osoite: Švermu 43 SK-974 04 Banská Bystrica Puhelin: (421-48) 430 02 53 Faksi: (421-48) 430 04 03 Sähköposti: joravcova@indprop.gov.sk

2. Ryhmittymä:

Nimi: Skalický trdelník Osoite: Nám. slobody č. 10 SK-909 01 Skalica Puhelin: (421-34) 664 83 36 Faksi: (421-34) 664 42 10 Sähköposti: kusnierova@mesto.skalica.sk Kokoonpano: Tuottaja/Jalostaja ( X ) Muu ( )

3. Tuotelaji:

Luokka 2.4: Leipomo-, konditoria-, makeis- ja keksituotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Skalický trdelník”

4.2. Kuvaus: ”Skalický trdelník ”on muodoltaan onttoa lieriötä muistuttava leipomotuote, sisäläpimitaltaan 3–5 cm ja ulkoläpimitaltaan 6–10 cm. Se valmistetaan perinteisellä menetelmällä kiertämällä noussut taikina ”trdlo”-nimisen kaulimen ympärille. Kaulimen ympärille kierretty taikina voidellaan vatkatulla munanvalkuaisella, ja sen päälle sirotellaan hienonnettua saksanpähkinää, mantelia tai aprikoosinsiementä taikka näiden sekoitusta. Se kypsennetään säteilylämmössä kullanruskeaksi, minkä jälkeen sen päälle sirotellaan pölysokerin ja vaniljasokerin sekoitusta.

Tuotteelle tyypilliset aistinvaraiset ominaisuudet johtuvat hienonnetuista pähkinöistä, aprikoosinsiemenestä, vaniljasokerista ja kypsennystavasta.

”Skalický trdelník ”saatetaan markkinoilla yksittäispakkauksissa, joita on kahta kokoa. Peruspakkauksen paino on 500 g, mutta tuotetta voidaan markkinoida myös puolen koon pakkauksissa (250 g). Tuotteen ulko- ja sisäläpimitan on kuitenkin oltava sama pakkauskoosta riippumatta. ”Skalický trdelník ”pakataan elintarvikefolioon ja sen jälkeen paperipakkaukseen. Paperipakkaukseen voidaan painaa mustavalkoinen tai värillinen merkintä, jonka tekstissä mainitaan tuotteen nimi ”Skalický trdelník”.

Ominaisuudet:

Väri: sisältä keltainen, päältä kullanruskea

Kiinteys: pehmeä, ei saa olla kova; mureneva

Tuoksu ja maku: miellyttävä leipomotuotteen maku, jossa erottuvat hienonnetut pähkinät, aprikoosinsiemen ja vanilja; ei saa olla hiivainen, ummehtunut eikä savunmakuinen

Koostumus: Taikinan resepti vaihtelee vain vähän eri valmistajien kesken.

Yleisimmin käytetään seuraavista raaka-aineista valmistettua taikinaa: puolikarkea vehnäjauho, kananmuna, hiiva, maito, hienosokeri, rommieetteripohjainen aromiaine (jäljempänä ”aromiaine”), sitruunankuori, suola, muskottipähkinä, hienonnettu saksanpähkinä, manteli, aprikoosinsiemen, laardi, kasviöljy, voi, pölysokeri ja vaniljasokeri.

4.3. Maantieteellinen alue: ”Skalický trdelník ”–tuotetta valmistetaan Slovakiassa maantieteellisellä alueella, joka rajoittuu pohjoisessa Tšekin rajaan, lännessä Morava-jokeen, etelässä Myjava-jokeen ja idässä (Senican kaupungista Tšekin rajalle) Teplica-jokeen.

4.4. Alkuperätodisteet: Tuotteen jäljitettävyys varmistetaan mainitsemalla valmistajan nimi pakkauksessa tai tuotetarrassa, joka kunkin valmistajan on kiinnitettävä tuotteeseen. Takuun siitä, että tuote on peräisin maantieteellisesti rajatulta alueelta, antaa valmistajan tuotantopaikan sijainti sillä tarkasti määritetyllä maantieteellisellä alueella, jolla ”Skalický trdelník ”-tuotetta voidaan valmistaa.

4.5. Valmistusmenetelmä: Käytetyt raaka-aineet: enintään 1 kg vehnäjauhoa, 5–8 kananmunaa, hiiva, maito, hienosokeri, suola, muskottipähkinä, aromiaine, sitruuna, hienonnettu saksanpähkinä, manteli tai aprikoosinsiemen taikka näiden sekoitus, laardi, kasviöljy, voi, vaniljasokeri ja pölysokeri.

Valmistus: Hiivasta, maidosta ja sokerista valmistetaan taikina, johon sekoitetaan vehnäjauho ja lisätään sokeria, keltuaiset ja valkuaiset, suola sekä muut raaka-aineet. Ainekset sekoitetaan pehmeäksi taikinaksi, jonka annetaan nousta huoneenlämmössä. Kohonnut taikina paloitellaan 250–500 gramman painoisiksi viipaleiksi, jotka leivotaan nauhan muotoisiksi. Tällä tavoin leivotun taikinanauhan annetaan edelleen kohota, minkä jälkeen se kierretään telineeseen kiinnitetyn ja voilla rasvatun ”trdlo”-kaulimen ympärille. Kaulimen ympärille kierretty taikinanauha voidellaan vatkatulla munanvalkuaisella, ja sen päälle sirotellaan hienonnettu pähkinäseos. Se paahdetaan kullanruskeaksi jatkuvasti pyörittäen ja välillä voilla sivellen. Kypsennetyn leivonnaisen annetaan jäähtyä, minkä jälkeen sen päälle sirotellaan pölysokerin ja vaniljasokerin seos.

4.6. Yhteys maantieteelliseen alkuperään: ”Skalický trdelník ”–tuotetta on valmistettu 1800-luvun alusta näihin päiviin.

1800- ja 1900-lukujen vaihteessa sitä alettiin myydä myös messuilla. Tuotteen laajamittaisempi valmistus alkoi vasta 1900-luvun puolivälin paikkeilla, miltä ajalta on peräisin myös suuri osa kirjallisista dokumenteista.

Suullisen perinteen mukaan Skalicassa ja sen ympäristössä levinnyt valmistusresepti oli peräisin Skalicassa 1783–1801 oleskelleen, runoilijana ja kirjailijana tunnetun kreivi Jozef Gvadánin kokilta.

Ensimmäinen kirjallinen merkintä ”Skalický trdelník ”–tuotteesta on Skalican kymnaasissa opettajana toimineen unkarilaisen runoilijan Gyula Juhászin käsikirjoituksesta. ”Skalický trdelník ”–tuotetta kuvataan Ferdinand Dúbravskýn teoksessa Slobodné mesto so zriadeným magistrátom Uhorská Skalica (1921) ja Jídelníček-aikakauslehden numerossa vuodelta 1977.

”Skalický trdelník ”-alkuperänimitystä koskeva rekisteröintihakemus perustuu niin tuotteen maineeseen ja perinteeseen kuin sen erikoislaatuun, ominaisuuksiin ja muotoon. ”Skalický trdelník ”–tuotteella on leipomotuotteille harvinainen onton lieriön muoto. Se valmistetaan erityisellä menetelmällä, jossa noussut taikina kierretään ”trdlo”-kaulimen ympärille ja kypsennetään kaulimen päälle kiedottuna. Erikoista on myös itse kypsennys, jossa tuotetta pyöritetään jatkuvasti välillä voilla sivellen säteilylämmössä, joka tulee joko hiilloksesta tai muusta säteilylämmön lähteestä. Tämä antaa tuotteelle erityisen tuoksun ja maun.

4.7. Valvontaelin:

Nimi: BEL/NOVAMANN International s. r. o., sertifiointielin CERTEX, akkreditoitu EN 45 011 -standardin mukaisesti Osoite: Továrenská 14 SK-815 71 Bratislava Puhelin: (421-2) 50 21 32 68 Faksi: (421-2) 50 21 32 44 Sähköposti: —

Valvontaelin on Slovakian maatalousministeriön hyväksymä.

4.8. Merkinnät: Valmistaja, joka valmistaa ”Skalický trdelník ”–tuotetta eritelmän mukaisesti, voi tuotteen merkinnöissä, mainonnassa ja markkinoinnissa käyttää ”Skalický trdelník ”-nimitystä. Tuotteen merkinnöissä on mainittava:

korostetusti tuotteen nimi ”Skalický trdelník”

käytetty sirote (pähkinäsekoitus, saksanpähkinä, manteli, aprikoosinsiemen)

kypsytysmenetelmä (hiillos, säteilylämpö).